Børnecenter Tullebølle på Langeland bliver lukket inden ugens udgang. Det oplyser Langeland Kommune og Udlændingestyrelsen.

Centret er opholdssted for uledsagede flygtningebørn, hovedsageligt drenge.

Lukningen sker efter lang tids problemer. Onsdag kommer det også frem, at der er mistanke om, at ansatte har misbrugt to mindreårige drenge.

Det afslørede Langelands borgmester Bjarne Nielsen (V), da han på et pressemøde på rådhuset i Rudkøbing onsdag eftermiddag bekræftede, at han i samarbejde med Udlængestyrelsen har besluttet at lukke børnecentret her og nu, fordi der har været for mange "uhensigtsmæssige" sager med asyldrenge hen over sommeren og efteråret.

Hvad angår sagen mod de to tidligere kvindelige medarbejdere for seksuelle overgreb, sagde han.

- Vi har begrundet mistanke. Det bliver nu op til politiet at undersøge sagerne mod de to kvinder, sagde borgmesteren, der ikke kendte til mistanken om de seksuelle krænkelser i detaljer.

- Den ene sag har vi kendt til i et stykke tid, og den anden kom frem for et par dage siden, oplyste Bjarne Nielsen, der på et spørgsmål fra Fyns Amts Avis, om der også kunne være en tredje sag med en tidligere kvindelig ansat, der skulle have haft sex med nogle af drengene, svarede.

- Det kender jeg ikke noget til.

Børnecenter Tullebølle huser omkring 40 drenge. De vil nu blive flyttet til andre centre.